การปกป้องเครื่องคอมพิวเตอร์ (จบ)
การป้องกันเครื่องคอมพิวเตอร์ที่เราใช้งานประจำ โดยเฉพาะใช้ทำธุรกรรมธนาคารอินเทอร์เน็ต
27 ก.พ. 2558

โดย...เมาท์ คลองเตย
การป้องกันเครื่องคอมพิวเตอร์ที่เราใช้งานประจำ โดยเฉพาะใช้ทำธุรกรรมธนาคารอินเทอร์เน็ต เป็นเรื่องที่สำคัญมาก เรามาว่าเรื่องการรักษาความปลอดภัยเครื่องคอมพิวเตอร์ของเราต่อดีกว่า
เมื่อวานนี้จบลงที่ยายเมาท์แนะนำให้ท่านพิมพ์ชื่อ URL ของธนาคารที่ท่านทำธุรกรรมด้วยตัวเองเสมอ เนื่องจากจะมีโจรไฮเทคทำ Phishing Web จะพยายามทำให้หน้าตาของเว็บไซต์ดูคล้ายๆ หน้าตาของเว็บหลัก เช่น ใช้โทนสีเดียวกัน มีปุ่มให้คลิกเหมือนกัน เรียกว่าก๊อบปี้มาเลย แล้วส่งอีเมลมาให้เราคลิกลิงก์ที่อยู่ในอีเมล
ก่อนที่จะกดปุ่มอะไร ยายเมาท์แนะนำให้อ่านให้ละเอียดเสียก่อนว่ามันมาจากไหน ดู URL ว่ามีตัวเลขหรืออักษรอะไรงอกออกมาจาก URL ของจริงหรือไม่ ถ้าไม่แน่ใจก็จงอย่าคลิกลิงก์เป็นอันขาด
พึงจำไว้ว่า คอลเซ็นเตอร์จะไม่ถามพาสเวิร์ดของเราอย่างแน่นอน หากไม่แน่ใจว่าเรากำลังทำธุรกรรมติดต่อกับอะไรก็ให้สอบถามจากเจ้าหน้าที่ธนาคารโดยตรง
การตั้งพาสเวิร์ดก็ควรจะตั้งให้เกิดความยาก โดยผสมระหว่างตัวอักษรพิมพ์ใหญ่ หรือพิมพ์เล็ก+ตัวเลข+สัญลักษณ์พิเศษ พาสเวิร์ดไม่ควรมียูสเซอร์เนมปนอยู่ และพาสเวิร์ดไม่ควรมีในดิกชันเนอรี และหากใช้อินเทอร์เน็ตแบงก์กิ้งหลายธนาคาร อย่าใช้พาสเวิร์ดตัวเดียวกัน
หากใช้อินเทอร์เน็ตแบงก์กิ้ง เมื่อ Log in แล้ว ทำธุรกรรมของท่านให้เรียบร้อยแล้วให้ทำการ Log out จากเว็บไซต์ให้เรียบร้อยทุกครั้ง และอย่าเปิดหน้าจอทิ้งไว้แล้วเดินออกจากเครื่องคอมพิวเตอร์ไปนานๆ เพราะอาจถูกสวมรอยได้
เรื่องการป้องกันภัยลูกค้าจากการใช้บริการทางอินเทอร์เน็ตเปิดขึ้นเป็นระยะ ไม่มีธนาคารใดเพิกเฉยเมื่อเกิดเหตุลูกค้าได้รับความเสียหายจากเหล่าโจรไฮเทค
ขณะนี้ก็มีหลายธนาคารที่นำเอาระบบเฮาส์คอล (House Call) ฟรีแก่ลูกค้าที่ใช้บริการอินเทอร์เน็ตแบงก์กิ้ง เพื่อสร้างความมั่นใจในการทำธุรกรรมการเงินออนไลน์ รวมไปถึงการสร้างพฤติกรรมการใช้งานให้ปลอดภัยในปัจจุบัน
ระบบเฮาส์คอลเป็นบริการตรวจสอบและกำจัดไวรัสแบบออนไลน์ เปรียบเสมือนเป็นผู้ใช้โปรแกรมแอนตี้ไวรัสออนไลน์ตลอด 24 ชั่วโมง ไม่จำเป็นต้องมีการติดตั้งตัวโปรแกรมลงในเครื่องของผู้ใช้แต่ประการใด ใครที่อยากใช้บริการออนไลน์อย่างสบายใจต้องดูแลเครื่องมือของท่านให้ดี